Ǹtí nyé nâ: « Mǐ baala mvéndé, mǐ syē sósōō, amú ákodé dáma á ńkún sɔ́, ńdɔ̄ fə sósōō wama ǎ ngazu yǎ kwí á ngə̄ə̄ŋ. 2Mvɔ̌m ai é mod a ngányǐŋ nālá, é mɔ́n Ádam ǎ wulu nálā: a nyiege bəsábad ai abuí ólugú, a kálaga wɔ́ wóé nə́ ó zā bɔ̄ ḿbə̂ dzam. 3Tə á kə̄ dzó é mān áyɔŋ yǎ ā toŋ Ǹtondôbə, tə á kə̄ dzó naa: "Ǹtondôbə a yi fɔ́ɔ́ ma timi á zāŋ ayɔŋ díé !" Tə é mod a nə́ myāg a kə dzó naa: "Éyə mə tɔá ǹkód elé nā !" 4Amú Ńtondôbə a kɔ́bɔ̄ nâ: "Ású é bod bə́ nə́ myāg, á bányie bəsábad báma, á báməm və é mam mǎdiŋ, bə́ nyini anə́ élad dzámā yáyi, 5ású dábán mayi koməzan á ndá dzáma, á mə̄ndíé máma étēde, bitɔá bí kúmá ai dzwé ńtilán étēde, bâyi ma bɔ ḿbɔs á ńnə̄m a lodo bə̄ndómán ai bəngɔn; é dzwé māyī bɔ́ və̄ lâyi tɔbɔ á kɔ́m yǎ kɔ́m, təgě fə kódo. 6É bɔ́n miǹtɔbɔ̌ yā bálad ai Ǹtí, á básyé nyē, bə́ diŋǐ fə̄ dzwé díé, á bə́ vəŋan yǎ fɔ̄ɔ̄ bītúgā bíé; ai ényɔ́ ósə ǎ nyie amǒs Sábad, təge wá kpə́lə; ai ényɔ́ ā baala amvóé dáma, 7mayi bɛ́d ai bɔ́ bə́sə á ḿfūfúb ńkǒl wáma, mayi bɔ́ dzāla ai miǹtag á ndá ngogolán dzáma; mayi yə́bə̄ mīḿkpə́l bíyə́m myábán ai mətúnuŋa mábán âlatâr wama; asú tē bâyi yole ndá dzama nâ: ndá ngogolán ású məyɔŋ mə́sə. 8Ná ńgɔ a kɔ́bɔ, Ǹtondôbə yǎ ā tógan ébá bə́ ngátsídan á Ísraɛ̂l ḿbāmāná ai ébá bə́ tádi yǎ mǎn kóan, mayǐ fə nyé kóan bə̄fə́ á nyɔ́l á kpáág.